Diari Oficial de la Generalitat Valenciana


Sumari del DOGV 2223, del 09-03-1994 (1994/830810)

ORDRE de 28 de febrer de 1994, del conseller de Medi Ambient, per la qual es convoquen subvencions per a projectes d'educació ambiental als municipis afectes pels espais naturals protegits.
---------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/02/28/(1)/dof/vci/html**

### Dades del document

Número de DOGV
:   2223

Data del DOGV
:   09-03-1994

Secció del DOGV
:   DISPOSICIONS GENERALS

Número del document
:   1994/830810


Data del document
:   28-02-1994

Organisme emissor
:   Conselleria de Medi Ambient

Tipus de document
:   Ordre

Correcció d'errades

ORDRE de 28 de febrer de 1994, del conseller de Medi Ambient, per la qual es convoquen subvencions per a projectes d'educació ambiental als municipis afectes pels espais naturals protegits. [94/1569]  
Els parcs i paratges naturals són declarats per l'interès ambiental que presenten, pel concret i singular valor científic, paisatgístic o educatiu que tenen.  
La finalitat d'aquests és la conservació de la flora, la fauna, la diversitat genètica i la constitució geomorfològica.  
La Conselleria de Medi Ambient té com objectiu, dins del programa d'educació ambiental, potenciar el coneixement de l'entorn natural per promoure la presa de consciència de la importància de la conservació del medi ambient, generant l'adopció de modes de vida que permeten un equilibri més harmònic.  
Per aquesta raó, a proposta de la Direcció General de Conservació del Medi Natural, d'acord amb les atribucions que em confereix l'article 35 de la Llei 5/1983, del Govern Valencià (DOGV núm. 88, de 30 de desembre), i l'article 47.3 de la Llei de la Hisenda Pública Valenciana (DOGV núm. 1588, de 17 de juliol), aprovada pel Decret Legislatiu de 26 de juny de 1991,  
ORDENE  
Article primer  
Convocar la concessió d'ajudes als municipis afectes pels espais naturals protegits de la Comunitat Valenciana per a la realització d'activitats en matèria d'educació ambiental i regular-ne la concessió.  
Article segon  
Les esmentades ajudes se sufragaran a càrrec de la línia 851/000/94, denominada actuacions d'educació ambiental i conservació d'espais, del programa 442.30, del pressupost de la Generalitat Valenciana per a l'exercici 1994, per un import global màxim de 15 milions de pessetes.  
L'ajuda màxima que podrà rebre cada beneficiari serà de dos milions de pessetes.  
Article tercer  
Podran ser objecte de subvenció les activitats següents:  
a) Realitzar projectes d'introducció de l'educació ambiental per a escolars i adults en relació amb els espais naturals protegits.  
b) Realitzar jornades de medi ambient amb ajuntaments, en relació amb els espais naturals protegits.  
c) Dissenyar cursos de formació en matèria de medi ambient en relació amb els espais naturals protegits.  
d) Realitzar activitats adreçades al manteniment i funcionament de centres d'informació d'espais naturals protegits.  
Article quart  
Podran sol·licitar subvencions les corporacions locals el terme municipal de les quals, en tot o en part, siga dins dels límits d'algun dels espais naturals protegits declarats per la Generalitat Valenciana.  
Les sol·licituds hauran de contenir:  
a)Memòria del projecte d'activitat que es proposa, indicant-ne els objectius, la metodologia, l'àmbit d'execució, el termini i la resta de dades d'interès.  
b)El pressupost, per conceptes, de les despeses del projecte.  
Article cinquè  
Les sol·licituds s'hauran d'adreçar a la Direcció General de Conservació del Medi Natural de la Conselleria de Medi Ambient, i es podran presentar al Registre General de la Conselleria, carrer de l'Arquitecte Alfaro, 39; a les seus de les direccions territorials d'Alacant i Castelló, i en la forma prevista en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
El termini serà d'un mes comptador des de l'endemà de la publicació d'aquesta ordre en el Diari Oficial de la Generalitat Valenciana.  
Article sisè  
La selecció de les corporacions que resulten beneficiàries, la farà una comissió creada amb aquesta finalitat. Aquesta comissió, que serà única per a totes les sol·licituds, estarà integrada per la directora general de Conservació del Medi Natural, els tres directors territorials, la secretaria general administrativa i el cap del Servei d'Espais Naturals.  
Aquesta comissió elevar la corresponent proposta de concessió d'ajudes al conseller, el qual en dictarà la resolució definitiva, que se publicarà en el Diari Oficial de la Generalitat Valenciana i es notificarà a les persones interessades. Aquesta resolució contindrà les propostes elegides i l'import de les quanties. Contra la resolució de concessió o denegació d'ajudes, les persones interessades podran interposar recurs contenciós administratiu davant el Tribunal Superior de Justícia de la Comunitat Valenciana en el termini de dos mesos, comptadors des de la publicació en el Diari Oficial de la Generalitat Valenciana, d'acord amb el que disposen els articles 58 i següents de la Llei de la Jurisdicció Contenciosa Administrativa de 26 de desembre de 1956 (BOE núm. 363, de 27 de desembre de 1956), després de la comunicació prèvia a la Conselleria de Medi Ambient, segons disposa l'article 110.3 de la Llei 30/1992, de 26 de novembre.  
Article setè  
El pagament de les ajudes es farà mitjançant lliuraments a compte segons els percentatges següents:  
- El 40 per cent de l'import total de la subvenció es lliurarà una vegada concedida l'ajuda i que aquesta haja estat acceptada per mitjançant un acord plenari de la corporació local respectiva.  
- Un 20 per cent es pagarà després de l'aportació i la comprovació de la documentació justificativa de l'efectiva i correcta aplicació de la suma lliurada a l'actuació objecte de la subvenció concedida.  
- El 40 per cent restant es pagarà quan la corporació local justifique l'execució de l'actuació subvencionada.  
Per a justificar l'execució caldrà presentar una memòria en què es descriguen les activitats que s'han executat i els documents que n'acrediten l'efectiva realització. Per a la justificació dels fons aplicats, la corporació local haurà de remetre a la Direcció General de Conservació del Medi Natural una fotocòpia validada de les ordres de pagament que acrediten les despeses totals realitzades en l'activitat subvencionada.  
Article vuitè  
El termini de presentació de la justificació acaba el 25 de novembre de 1994. Les corporacions beneficiades que no presenten la documentació corresponent en aquest termini, en perdran el dret.  
Article novè  
Tota alteració de les condicions que s'hagen tingut en compte per a la concessió de la subvenció i l'obtenció de subvencions o ajudes atorgades per altres administracions o ens públics o privats, podrà ocasionar la modificació de la resolució de concessió.  
L'import de les subvencions regulades per aquesta Ordre en cap cas podrà arribar a una quantitat tal que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat que la corporació local beneficiària haja de fer.  
Article desè  
Caldrà reintegrar les quantitats percebudes i se n'exigirà l'interès de demora des del moment del pagament de la subvenció en els casos següents:  
a) L'incompliment de l'obligació de justificació.  
b) Obtenir la subvenció sense reunir les condicions requerides.  
c) L'incompliment de la finalitat per a la qual es va concedir la subvenció.  
d) L'incompliment de les condicions imposades als beneficiaris amb motiu de la concessió de la subvenció.  
Igualment, en el supòsit previst en el paràgraf segon de l'article anterior, quan la subvenció principal siga de la Generalitat Valenciana, s'haurà de reintegrar l'excés obtingut sobre el cost de l'activitat executada.  
Article onze  
Són obligacions del beneficiari, a més de les ja indicades,:  
a) Sotmetre's a les actuacions de control financer que corresponen a la Intervenció General en relació amb les subvencions i ajudes concedides.  
b) Comunicar a la Conselleria de Medi Ambient l'obtenció de subvencions o ajudes per a la mateixa finalitat procedents de qualsevol administració pública o ens públic o privat.  
Article dotze  
Per a tot allò no regulat en aquesta ordre regirà el que disposa la vigent Llei de la Hisenda Pública, de la Generalitat Valenciana, de 26 de juny de 1991.  
DISPOSICIÓ FINAL  
Única  
Aquesta ordre vigirà des de l'endemà de la publicació en el Diari Oficial de la Generalitat Valenciana.  
València, 28 de febrer de 1994  
El conseller de Medi Ambient,  
 EMÉRIT BONO I MARTÍNEZ


Còpia Permalink ELI